CSENDBEN,FÁRADTAN……..
…ELMENT Gyula bátyánk,Pék Gyula  okleveles gépészmérnök,a volt Észak-dunántúli   Tervező Vállalat (GYŐRITERV) mindvégig hűséges tervezője  90 évet adott számára a Teremtő. Élete arra a korra esett, mikor minden embert próbáló, ember által okozott szenvedés kijutott Neki és korosztályának. A II. Világháború a fiatal éveknek, a háború hátrahagyott nyomorában életet kezdeni és dolgozni, egy ránk erőszakolt rendszer összes negatívumával,a bezártság a világtól,egymástól, a hiány, a semmiből teremteni értéket és hinni abban,hogy talán egyszer lesz értelme a sok lemondásnak és erőfeszítésnek.

1950-ben alakult a Tervező Vállalat és első gépészmérnöke volt a közösségnek. Épületgépészként kellett helytállnia, olyan szakterületen, melyet addig sehol nem oktattak a mérnöki szakokon. Folyamatosan tanulva,együtt a megvalósítással fejlesztette szakmai ismereteit. Eközben tanulva tanított,hiszen a későbbi belépőket kellett a szakmára oktatnia.

Gyorsan kialakult a szakmai csapat,vegyes előképzettséggel a hőerőművi mérnöktől a volt háborús vadászpilótáig. Megállták helyüket és jó vezetővé vált Pék Gyula.

Munkabírása, éles és logikus észjárása, mindehhez adott emberség és végtelenül gazdag humor tették Őt elfogadott vezetővé,kollégává, tervezővé és nagyon fiatalon már Gyula Bátyánkká!
Büszke volt arra, hogy „zalai gyerek”, őrizte otthonról hozott ragaszkodását a természethez, a

Földhöz mely az ÉLETET adja.

Szinte sorsszerűen adódott, hogy az ötvenes évek irányított munkaelosztásában kenyérgyárat
kellett tervezni az akkor épülő Sztálinvárosnak, rendes nevén Dunaújvárosnak. A feladat és a tervező összefonódtak és ebből egy szakmai életre szóló hivatás lett. Nomen est omen, Pék Gyula a kenyérgyárak főtervezőjévé vált és közel 150 különböző nagyságú, állandóan fejlődő technológiájú létesítménye valósult meg az egész Országban. Második „szerelme” a sátorszerkezetek alkalmazása volt, mely sok-sok kísérlet, ebben kudarc árán is - ma is használt lefedési mód.

A kezdetektől 1968-ig, mint gépészfőmérnök irányította az egyre bővülő létszámú szakterületet. Ezután egészen nyugdíjazásáig, 1982-ig az I. Sz. komplex irodát irányította, ahol a fentieken túl az országos autószerviz hálózat fejlesztése is folyt, több mint 36 javító bázis megtervezésével, több egyéb,  jelentős ipari és közösségi épületen túl. Nyugdíj után is tevékeny maradt.
Igazán soha nem pihent sem szellemileg, sem fizikailag. Mindent a Családjáért tett, a szőlőben a ház körül, vadászként. Fáradhatatlan volt és örökké reménykedő kiegyensúlyozott alkotó ember.

Pár hónappal halála előtt találkoztunk, ekkor mondta számomra először:…” hát elment az idő,

elfáradtunk, de hát ez a sorsunk…”

Hasznos munkával, értékteremtéssel, családi közösségben élt 90 év. Köszönjük Gyula Bátyánk az együtt töltött éveket. Nyugodj békében és pihenj!  Megérdemled.. Isten áldjon!

